Steen Blicher startede i FB som 12-årig. Han skiftede som 15-årig til KFUMs Boldklub, hvor han kom på førsteholdet som 19-årig. Med AB vandt han DM tre gange (i 1947, 1951 og 1952). Blicher spillede efterfølgende oldboys- og veteranfodbold for AB, indtil han som 60-årig blev opereret for en meniskskade. Han spiller nu kun tennis. Hans forbillede som spiller var Karl Aage Hansen, der jo også spillede i både KFUM og AB, medens hans bedste træner gennem tiderne var den mindre kendte Andreas Andersen fra KFUM. Steen Blicher var med på AB's store tur til Østen i 1952. Den succesfulde tur, der varede en hel måned, er beskrevet i bogen Med AB i Østen. Som veteranspiller i tennis blev han i 2002 dansk mester i herredouble (indendørs) for spillere over 75 år. Hans makker var Christian Brøgger, som også var hans makker i AB's halfbackkæde.  Landsholdskarriere Blicher debuterede i årets første kamp i 1951 på Hampden Park (75.000 tilskuere) i Glasgow mod Skotland (1-3). Den 27-årige Steen Blicher spillede venstre half og fik en fin debut, jf. Politiken: "Ved sit pågående spil og sin udholdenhed var han en meget nyttig mand. Han dækkede et stort arbejdsområde, og var stærk både i tacklinger og afleveringer". Blicher blev fast mand i 1952 og deltog i alle Danmarks tre kampe under OL i Helsingfors, hvor han var anfører i stedet for klubkammeraten Knud Lundberg, der havde haft visse uoverensstemmelser med DBU's udtagelseskomité, som på det tidspunkt udvalgte spillerne til landsholdet. Danmark tabte til Jugoslavien i kvartfinalen (3-5), og det betød farvel til OL og farvel til Blicher på landsholdet. Steen Blicher nåede desuden tre B-landskampe (1953).  Personlige forhold Steen Blichers far Steen Steensen Blicher var også fodboldspiller, og familien kan føre slægten tilbage til digteren Steen Steensen Blicher (1782-1848). Steen Blicher var uddannet gymnastiklærer og var lærer i 40 år; det meste af tiden på Nyboder Skole. Han arbejdede to år i militæret, hvor han blev sekondløjtnant. Han arbejdede et halvt år i den danske brigade i Tyskland. Steen Blicher var bosat i Brønshøj og kunne langt op i alderen ofte træffes på AB's tennisbaner i Bagsværd.